
Betegtájékoztató: Információk a felhasználó számára
Uregyt 50 mg tabletta

etakrinsav
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert.

Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer az Uregyt 50 mg tabletta és milyen betegségek esetén alkalmazható?

2. Tudnivalók az Uregyt 50 mg tabletta szedése előtt

3. Hogyan kell szedni az Uregyt 50 mg tablettát?

4. Lehetséges mellékhatások

5. Hogyan kell az Uregyt 50 mg tablettát tárolni?
6. A csomagolás tartalma és egyéb információk

1. Milyen típusú gyógyszer az Uregyt 50 mg tabletta és milyen betegségek esetén alkalmazható?

Az Uregyt 50 mg tabletta hatóanyaga a vizelethajtók csoportjába tartozó etakrinsav, amely e vegyületek közül az egyik leghatékonyabb.

A készítmény alkalmazható vizenyővel járó állapotok (szív-, vese-, máj eredetű) kezelésére.

2. Tudnivalók az Uregyt 50 mg tabletta szedése előtt
Ne szedje az Uregyt 50 mg tablettát:

· ha allergiás az etakrinsavra vagy a gyógyszer (6. pontban felsorolt) egyéb összetevőjére.
· vizeletképződés hiányával járó vesebetegségben.
· terhesség, szoptatás ideje alatt.
· 2 év alatti életkorban.

Figyelmeztetések és óvintézkedések
Az Uregyt 50 mg tabletta szedése előtt beszéljen kezelőorvosával vagy gyógyszerészével:
· ha májcirrhosisban szenved,

· a vér lúgos kémhatása esetén,

· súlyos, vagy nagy vízvesztéssel járó hasmenés esetén,

· ha vérnyomáscsökkentő gyógyszereket is szed egyidejűleg.

A sportolók figyelmét fel kell hívni arra a tényre, hogy a készítmény olyan hatóanyagot tartalmaz, amely dopping kontroll esetén pozitív reakciót adhat.

Egyéb gyógyszerek és az Uregyt 50 mg tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Egyedi orvosi elbírálás után adható:
· vércukorszint-csökkentő gyógyszerekkel;

· kortikoszteroidokkal;

· nem-szteroid gyulladásgátlókkal;

· aminoglikozidokkal;
· lítiummal;
· véralvadásgátlókkal.
Az Uregyt 50 mg tabletta bevétele alkohollal

A készítmény alkalmazásakor az alkohol fogyasztását kerülni kell.
Terhesség, szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Terhesség és szoptatás ideje alatt az Uregyt 50 mg tabletta nem alkalmazható.

A készítmény hatásai a gépjárművezetéshez és a gépek kezeléséhez szükséges képességekre

Alkalmazásának első szakaszában (a kezelőorvos által egyénenként meghatározandó ideig) járművet vezetni vagy baleseti veszéllyel járó munkát végezni tilos. A továbbiakban a kezelőorvos egyénileg határozza meg a tilalom mértékét.

Az Uregyt 50 mg tabletta laktózt tartalmaz
A készítmény 75,0 mg tejcukrot (laktózt) is tartalmaz tablettánként. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
3. Hogyan kell szedni az Uregyt 50 mg tablettát?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 
Amennyiben a kezelőorvos másképp nem rendeli, szokásos adagja:

· kezdő adag 50 mg (1 tabletta) naponta, ami fokozatosan emelhető a szükséges mennyiségig, legfeljebb 200 mg-ig (4 tabletta) naponta. Hatása 8–10 óra alatt zajlik le, ezért célszerű az egész napi adagot reggel, közvetlenül étkezés után bevenni.

Ha az alkalmazás során a hatást túlzottan erősnek érzi, vagy a készítmény csekély hatásúnak bizonyul, forduljon kezelőorvosához vagy gyógyszerészéhez.

Ha az előírtnál több Uregyt 50 mg tablettát vett be

Túladagolás esetén haladéktalanul forduljon orvoshoz vagy a kezelőorvosához.

Ha elfelejtette bevenni az Uregyt 50 mg tablettát
Ne vegyen be kétszeres adagot a kihagyott adag pótlására. Ezzel már nem pótolja a kiesett mennyiséget, viszont a túladagolás veszélyének tenné ki magát. Folytassa a kezelést a következő időpontban az előírtak szerint.

4. Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ha a kezelés során allergiás reakciók lépnének fel, a gyógyszer alkalmazását abba kell hagyni és azonnal fel kell keresni az orvosát!

Emésztőrendszeri betegségek és tünetek:
Étvágytalanság, hasi kellemetlen érzés vagy fájdalom, nyelési nehézség, hányinger, hányás és hasmenés előfordulhat. Ezek a leggyakoribb mellékhatások, amelyek előfordultak, egytől három hónapos folyamatos kezelés alatt. Néhány betegnél hirtelen rohamszerű, rizslészerű hasmenés volt tapasztalható, ilyenkor az Uregyt 50 mg tabletta alkalmazását azonnal abba kell hagyni. Gyomor-bélrendszeri vérzés csak néhány beteg esetében fordult elő. Ritkán akut hasnyálmirigy gyulladás is jelentkezett.

Anyagcsere- és táplálkozási betegségek és tünetek:

Visszafordítható magas vér húgysavszint és akut köszvény kialakulása. Néhány olyan vesebetegen, akik az ajánlott dózis felett kaptak etakrinsavat, ritkán heveny vércukorszint csökkenés tünetei jelentkeztek, görcsök kíséretében. Magas vércukor szintről, ritkán sárgaságról és rendellenes májfunkciós eredményekről számoltak be olyan betegek esetében, akik összetett gyógyszerterápiában részesültek, beleértve az etakrinsavat is.

Vérképzőszeri és nyirokrendszeri betegségek és tünetek:

Beszámolók alapján súlyos fehérvérsejtszám csökkenés előfordult több, válságos állapotban lévő beteg esetében, ahol a vizelethajtó hatás elérése volt a cél. Vérlemezkeszám csökkenés ritkán fordult elő.
Testszerte megjelenő apró bőrvérzések ritkán fordultak elő, mégpedig olyan betegek esetében, ahol reumatikus szívbetegség mellett komplex terápiában az etakrinsavat is alkalmazták.

A fül és az egyensúly-érzékelő szerv betegségei és tünetei:

Átmeneti hallászavar, fülcsengés és szédülés füldugulás érzésével előfordulhat.

Szembetegségek és szemészeti tünetek:

Homályos látás előfordulhat.

Idegrendszeri betegségek és tünetek:

Fejfájás, fáradtság, nyugtalanság, zavartság.

Általános tünetek, az alkalmazás helyén fellépő reakciók:

Bőrkiütés, láz, borzongás, véres vizelet.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5. Hogyan kell az Uregyt 50 mg tablettát tárolni?
Legfeljebb 25ºC-on tárolandó.
A dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

A gyógyszer gyermekektől elzárva tartandó!
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz az Uregyt 50 mg tabletta?
· A készítmény hatóanyaga 50,0 mg etakrinsav tablettánként.

· Egyéb összetevők: magnézium-sztearát, talkum, fehér zselatin, burgonykeményítő, laktóz-monohidrát (75 mg).

Milyen az Uregyt 50 mg tabletta külleme és mit tartalmaz a csomagolás?
Fehér vagy majdnem fehér, kerek, lapos, metszett élű, egyik oldalán „UREGYT” felirattal, a másik oldalán bemetszéssel ellátott tabletta. A tabletta egyenlő adagokra osztható.
20 db tabletta buborékcsomagolásban, dobozban.
A forgalomba hozatali engedély jogosultja és a gyártó

